  Виталий Пронин Таяз арняе Ижысь «Чекерил» интыын ужзэ мытоз «Вуоноысь инженеръёс» форум. Отчы пыриськисьёс, асьсэ удысазы выль тодон-валанъёс басьтэм сяна, тодматскозы Ижысь, Сарапулысь но Воткинскысь тунсыко интыосын.Асьсэ удысазы азинскон понна инженеръёслы пайдаё луоз вуылыны Ижысь «Калашников» концернэ, автозаводэ, Сарапулысь радиозаводэ. Куноосты мылысь-кыдысь дораз ӧте Ижысь техникая М. Калашников нимо кун университет но.- Егит инженеръёс - Россиысь котыр ласянь визьмо выль элита - технической наукаосты гинэ ӧвӧл, лулчеберетэз, искусствоез но тодыны-валаны кулэ. «Вуоноысь инженеръёс» форумлэн культурая программаез узыр но паськыт. Удмурт Элькунысь тодмо интыосын тодматскыса, егитъёс ӟечгес валалозы трос калыкъем кунмылэсь историзэ, - пусйиз Россиысь Машина лэсьтӥсьёслэн огазеяськонзылэн вице-президентэз Владимир Гутенёв.Форуме пыриськисьёс вуылозы Ижысь М. Калашников нимо, Воткинскысь П. Чайковский нимо музейёсы, Сарапулысь «Кам ярдур» кластере. Соос понна ортчоз этнодискотека, концерт - отчы пыриськозы Ижысь егит коллективъёс. 10-тӥ пӧсьтолэзе форумез сӥё-дано усьтыны юрттозы Брангуртысь песянайёс, соос ужрадэ удмурт шӧм пыртозы."Удмурт дунне"  